Gedagte vir die dag: Selfs net ’n klein bietjie geloofFoto: Crossroadsinitiative.com “Dít verseker Ek julle, as julle geloof selfs so klein soos ’n mosterdsaadjie was, sou julle vir hierdie berg sê: ‘Skuif soontoe,’ en hy sal dit doen.” (Matteus 17:20) Jesus verwys na ’n piepklein mosterdsaadjie wat groot dinge kan vermag. Net soos ’n klein saadjie kan groei en later ’n groot plant word, kan die opregte geloof van ’n mens groot dinge vermag. Jesus verwys waarskynlik hier na die probleem wat die dissipels gehad het om die demoon uit die seun te verwyder. Deur selfs net geloof so groot soos ’n mosterdsaadjie sou hulle die demoon kon uit dryf. Deur opregte geloof en vertroue in God kan jy die probleme in jou lewe wat jou wil onderkry, die hoof bied. Krisisse en probleme lyk dikwels soos berge, maar Jesus wil hê ons moet Hom vertrou en glo dat ons deur Hom alles kan oorkom. Here, help my asseblief om met my hele hart in u almag te glo. Amen.